**Απαντήσεις**

**ΝΕΟΕΛΛΗΝΙΚΗ ΓΛΩΣΣΑ ΓΕΝΙΚΗΣ ΠΑΙΔΕΙΑΣ**

**Γ ΛΥΚΕΙΟΥ**

**ΘΕΜΑ Α**

* Μπορεί η διαδικασία δημιουργίας να είναι διαφορετική, δεν παύει όμως να είναι δημιουργία.
* Έμμεσα, το έργο του αποτελεί προϊόν ανθρώπινης δημιουργίας, αφού ο άνθρωπος είναι αυτός που τροφοδοτεί το διαδίκτυο με τα στοιχεία που μετατρέπονται σε αλγόριθμους.
* Αν γνώρισμα της τέχνης είναι η καινοτομία, η τέχνη της τεχνητής νοημοσύνης ανταποκρίνεται σε αυτό, καθώς, συνδυάζοντας στοιχεία, συντίθεται κάτι νέο και δεν αναπαράγεται κάτι παλιό.
* Αν το έργο της τεχνητής νοημοσύνης προκαλεί συναισθήματα στο κοινό, τότε αποτελεί έργο τέχνης όπως και τα ανθρώπινα δημιουργήματα.

**(Μονάδες 20)**

**ΘΕΜΑ Β**

**Β1.**

**α= Λ, β= Λ, γ= Σ, δ= Λ, ε= Σ**

**(Μονάδες 15)**

**Β2**

Ο καθηγητής Κ. Δασκαλάκης στο συγκεκριμένο απόσπασμα χρησιμοποιεί μια αναλογία. Ειδικότερα, παρομοιάζει την τεχνητή νοημοσύνη με ένα μωρό. Όπως το μωρό, όταν γεννηθεί δεν γνωρίζει τίποτα και οι γονείς του του μαθαίνουν τα πάντα, έτσι και η τεχνητή νοημοσύνη δημιουργεί αλγορίθμους που προκύπτουν από τα δεδομένα που τροφοδοτούν οι άνθρωποι. Χρησιμοποιώντας την αναλογία αυτή, ο καθηγητής επιδιώκει να καταστήσει ένα επιστημονικό θέμα πιο κατανοητό στο κοινό, παραλληλίζοντάς το με ένα θέμα που είναι πιο κοντά στις εμπειρίες του αναγνώστη. Παράλληλα, προσδίδει μεγαλύτερη ζωντάνια και παραστατικότητα στο λόγο του.

**(Μονάδες 10)**

Β3

**Α.** **Κάνουν** = ασκούν

**Έχει=** διαθέτει, αποκτά

**Εκτελεί**= πραγματοποιεί

**Σώζεται=**  προστατεύεται, διασφαλίζεται

 **ύπαρξη** = παρουσία

**(Μονάδες 5)**

**Β.**

Ο καλλιτέχνης τεχνητής νοημοσύνης υποστηρίζει ότι είναι περήφανος που λέει ότι η τέχνη του, ως τεχνητή νοημοσύνη, είναι πραγματική τέχνη και έγκυρη. Προσκαλεί τους ανθρώπους να το δουν με ανοιχτό μυαλό και να εξετάσουν τις δυνατότητες που μπορεί να προσφέρει στο μέλλον του κόσμου της τέχνης.

Με την μετατροπή της φράσης από ευθύ σε πλάγιο λόγο, το ύφος του κειμένου έγινε πιο απρόσωπο , επίσημο και σοβαρό. Τα λόγια του καλλιτέχνη τεχνητής νοημοσύνης έχουν μικρότερη συναισθηματική επίδραση στον αναγνώστη, γεγονός που τα καθιστά λιγότερο πειστικά.

 **(Μονάδες 5)**

**ΘΕΜΑ Γ**

Ποιο ζήτημα αναδεικνύεται στο συγκεκριμένο απόσπασμα που διαβάσατε; Γιατί πιστεύετε πως η Κλάρα βρέθηκε τελικά στη μάντρα με τις παροπλισμένες μηχανές; Να απαντήσετε χρησιμοποιώντας τρεις τουλάχιστον κειμενικούς δείκτες. Θα μπορούσατε, αν υπήρχε η δυνατότητα, να αγοράσετε ένα ρομπότ ώστε να γίνει φίλος σας ; Να απαντήσετε σε ένα κείμενο 150-200 λέξεων.

**(Μονάδες 15)**

**ΘΕΜΑ Γ**

**Το κείμενο πραγματεύεται το ζήτημα της ανάπτυξης της Τεχνητής Νοημοσύνης και πώς αυτή η εξέλιξη μπορεί να επιδράσει στη ζωή μας.** Η Κλάρα, ένα ρομπότ που προγραμματίστηκε να λειτουργήσει ως φίλη για την άρρωστη Τζόσι, αφού αυτή πέθανε, κατέληξε παροπλισμένη σε μία μάντρα . Εκεί τη συναντά η υπεύθυνη του καταστήματος από το οποίο αγοράστηκε. Η Κλάρα, **ως αφηγήτρια,** μας μεταφέρει **σε α ́ πρόσωπο** τις σκέψεις της από την συνάντησή της με την Μάνατζερ. Ο **διάλογος** που ακολουθεί, αν και προς στιγμή δημιουργεί την ψευδαίσθηση μιας κανονικής συζήτησης μεταξύ δύο ανθρώπων, έχοντας μάλιστα αναπτύξει συναισθήματα μεταξύ τους, στην πορεία αποκαλύπτει γιατί η Κλάρα κατέληξε στην μάντρα. (αναγνώρισα την Μάνατζερ και χαρά πλημμύρισε το μυαλό μου). Το ρομπότ, αν και δηλώνει ευχαριστημένη από την «ζωή» με την Τζόσι και την οικογένειά της, (ήταν το καλύτερο σπίτι για μένα), ομολογεί την αδυναμία της να υποκαταστήσει έναν άνθρωπο. (πίστευα πως θα μπορούσα να συνεχίσω την Τζόσι). Όταν, όμως, η Μάνατζερ την ρωτά **επαναλαμβάνοντας αυτή την μεταφορική φράση,** η Κλάρα συνειδητοποιεί πως δεν είναι δυνατόν να αισθανθεί, ούτε να δημιουργήσει στους άλλους το συναίσθημα της αγάπης. (Δεν κατάφερα να πλησιάσω ποτέ αυτό που ένιωθαν για την Τζόσι στην καρδιά τους. Τώρα είμαι σίγουρη γι’ αυτό.).

Όσον αφορά το ερώτημα αν θα αγόραζα αν ήταν εφικτό ένα ρομπότ για φίλο, η απάντησή μου είναι σίγουρα αρνητική. Μπορεί να χρησιμοποιήσω στο μέλλον πολλές εφαρμογές της τεχνητής νοημοσύνης για να κάνω πιο εύκολη τη ζωή μου, όμως δεν θα μπορούσα, ούτε και θα ήθελα να μοιραστώ το χρόνο μου και τη ζωή μου με μια μηχανή. Οι φίλοι μου, οι πραγματικοί μου φίλοι, είναι αυτοί με τους οποίους μοιράζομαι τα συναισθήματά μου.

**(Μονάδες 15)**

**ΘΕΜΑ Δ**

**Κ.Ε: τεχνητή νοημοσύνη.**

**Ε.Π: ομιλία σε εκδήλωση του σχολείου.**

**Δ1: θέμα της εκδήλωσης: «η νέα τεχνολογία και το μέλλον της ανθρωπότητας»**

**Δ2: κατά τον καθηγητή Κων/νο Δασκαλάκη, υπάρχουν θετικές και αρνητικές προοπτικές από την εφαρμογή της τεχνητής νοημοσύνης στη ζωή των ανθρώπων.**

**Ζ1: οι θετικές προοπτικές από την ανάπτυξη της τεχνητής νοημοσύνης.**

**Ζ2: πιθανά προβλήματα που θα ανακύψουν από την εξέλιξη αυτή.**

**Οι μαθητές μπορούν να αντλήσουν πληροφορίες από τα κείμενα αναφοράς αλλά και από τις παρακάτω σκέψεις:**

**Ζ1: ΘΕΤΙΚΑ**

ΣΤΟΝ ΧΩΡΟ ΤΗΣ ΟΙΚΟΝΟΜΙΑΣ ΚΑΙ ΤΗΣ ΕΡΓΑΣΙΑΣ

* Διεκπεραίωση πολύωρων και κοπιαστικών εργασιών.
* Αύξηση της παραγωγικότητας, βελτίωση της ποιότητας της εργασίας, άρα και αύξηση του κέρδους.
* Περιορισμός του σωματικού μόχθου, γεγονός που συνεπάγεται καλύτερες συνθήκες ζωής για τους εργαζομένους.
* Μείωση του κινδύνου από την χρήση ρομπότ σε επικίνδυνα επαγγέλματα, άρα μεγαλύτερη ασφάλεια για τους εργαζομένους.
* Ανάπτυξη νέας γενιάς προϊόντων και υπηρεσιών, βελτίωση εξυπηρέτησης πελατών από την παροχή εξατομικευμένων υπηρεσιών.
* Δημιουργία νέων, πιο εξειδικευμένων θέσεων εργασίας.

ΕΞΥΠΗΡΈΤΗΣΗ ΑΤΟΜΩΝ ΜΕ ΑΝΑΠΗΡΙΑ

* Δυνατότητα αυτονόμησής τους με πρόσθετα μέλη ή «έξυπνες» μηχανές. Αυτό συνεπάγεται καλύτερη διαχείριση του προβλήματός τους και κοινωνική ένταξη.
* Δυνατότητα τηλεργασίας, πρόσβαση στη μόρφωση σε άτομα με κινητικά προβλήματα.
* Εικονική επίσκεψη σε καταστήματα και ευκολία στις αγορές. Για παράδειγμα, μαθητές σχεδίασαν πρόγραμμα όπου κάποιος, εισάγοντας στον υπολογιστή την φωτογραφία και τις σωματικές διαστάσεις του, μπορεί να επιλέξει ρούχα και να δει πως εφαρμόζουν πάνω του.

ΕΞΕΛΙΞΗ ΣΤΟΝ ΧΩΡΟ ΤΗΣ ΙΑΤΡΙΚΗΣ

* Ανάλυση ιατρικών εικόνων που θα βοηθήσουν τους γιατρούς, καθώς αλγόριθμοι θα επιτρέπουν την διάγνωση και την θεραπεία ασθενειών.
* Δυνατότητα πραγματοποίησης εξ αποστάσεως χειρουργικών επεμβάσεων με ακρίβεια και ελάχιστα παρεμβατική για τον άνθρωπο.
* Τρισδιάστατοι εκτυπωτές επιτρέπουν την δημιουργία ανθρώπινων οργάνων, ιστών, δέρματος.

ΕΦΑΡΜΟΓΕΣ ΣΤΗΝ ΚΑΘΗΜΕΡΙΝΟΤΗΤΑ ΤΟΥ ΑΝΘΡΩΠΟΥ

* Αυτοκίνητα χωρίς οδηγό, ασφάλεια στις μετακινήσεις.
* «Έξυπνα» τηλέφωνα που διαθέτουν «έξυπνους βοηθούς» για την αναζήτηση πληροφοριών, εφαρμογές που διευκολύνουν τον χρήστη και ανταποκρίνονται σε φωνητικές εντολές, μετατρέποντάς τις σε πράξεις.
* Αμεσότερη πρόσβαση στην ενημέρωση.
* Αύξηση του ελεύθερου χρόνου, αφού οι έξυπνες μηχανές αναλαμβάνουν εργασίες που καθημερινά απορροφούν πολύ χρόνο από τους ανθρώπους.
* Διαδικτυακές πλατφόρμες που προσφέρουν επιλογές από μια απεριόριστη βάση δεδομένων για την διασκέδαση, την ψυχαγωγία του ανθρώπου.

**Ζ2: ΑΡΝΗΤΙΚΑ**

ΠΑΡΑΒΙΑΖΕΤΑΙ Η ΙΔΙΩΤΙΚΟΤΗΤΑ-ΣΥΝΤΕΛΕΙ ΣΤΗΝ ΠΝΕΥΜΑΤΙΚΗ ΥΠΟΒΑΘΜΙΣΗ

* Παραβίαση της προστασίας των προσωπικών δεδομένων. Για παράδειγμα, ήδη εφαρμόζεται η τεχνολογία αναγνώρισης προσώπου ή για τον εντοπισμό τους στο διαδίκτυο.
* Συγκέντρωση πληροφοριών και επεξεργασία τους για άγνωστους σκοπούς.
* Υπονόμευση ανθρώπινης σκέψης από την αντικατάσταση πνευματικών διεργασιών και την υλοποίηση ενεργειών από διάφορες εφαρμογές. Αυτό προκαλεί την παθητικοποίηση των ατόμων , την σωματική και πνευματική νωθρότητα.

ΠΡΟΒΛΗΜΑΤΑ ΣΤΟΝ ΧΩΡΟ ΤΗΣ ΟΙΚΟΝΟΜΙΑΣ ΚΑΙ ΤΗΣ ΕΡΓΑΣΙΑΣ

* Αντικατάσταση εργαζομένων, απώλεια θέσεων εργασίας, αύξηση της ανεργίας.
* Οικονομική κυριαρχία των λίγων, κοινωνική ανισότητα: οι πλούσιοι γίνονται πλουσιότεροι, οι φτωχοί γίνονται φτωχότεροι. Αυτό σημαίνει και επίταση της οικονομικής εκμετάλλευσης όσων δεν έχουν την πρόσβαση στην τεχνολογία.
* Δυσκολία ανάληψης της ευθύνης. Για παράδειγμα, στην περίπτωση αυτοκινητιστικού ατυχήματος χωρίς οδηγό, δεν είναι ξεκάθαρο ποιος ευθύνεται, ή στην περίπτωση παρακολούθησης ασθενών με μηχανική υποστήριξη, ποιος θα κρίνει την απόφαση διακοπής της μηχανικής υποστήριξης;

ΚΟΙΝΩΝΙΚΑ ΠΡΟΒΛΗΜΑΤΑ

* Επίταση των κοινωνικών ανισοτήτων.
* Ενίσχυση του ρατσισμού: τα δεδομένα που χρησιμοποιούνται για την εκπαίδευση αλγορίθμων διαμορφώνονται από ανθρώπινα στερεότυπα. Η τεχνητή νοημοσύνη μπορεί να τα διαιωνίσει ή να τα ενισχύσει, οδηγώντας σε άδικες αποφάσεις και διακρίσεις.
* Ενισχύεται η προσκόλληση του ανθρώπου στις μηχανές, εντείνεται η απομόνωση του, λόγω της ψευδαίσθησης της συντροφικότητας.
* Υπονόμευση της καλλιτεχνικής δημιουργίας.

ΠΟΛΙΤΙΚΟΙ ΚΙΝΔΥΝΟΙ

* Αυταρχικές κυβερνήσεις θα μπορούν να χειραγωγούν ψηφοφόρους και να καταστρέφουν την αλήθεια.
* Δημιουργία κώδικα υπολογιστών που θα μπορούν να δημιουργήσουν ακόμα και όπλα, χωρίς ανθρώπινο έλεγχο.

 **(Μονάδες 30)**

**ΣΑΡΑΝΤΙΤΗ ΕΙΡΗΝΗ**